RADOŠINA. "Sme hrdí na to, že v tomto roku dostal náš rodák a umelecký šéf RND Stanislav Štepka krištáľové krídlo za celoživotné dielo, a nielen preto by sme rozhodne chceli, aby jeho divadlo malo nejakú občasnú scénu v Radošine a hrávalo tu častejšie. Je tu zaužívaná tradícia Radošinských Vianoc, počas ktorých k nám chodia ľudia kvôli RND zo širokého okolia. Myslím si, že za divadlom by vždy radšej prišli do Radošiny ako do Bratislavy," hovorí starostka, ktorá sa na túto tému so Štepkom už nezáväzne rozprávala. Jedným dychom však dodáva, že tejto aktivite musia predchádzať aj investície do kultúrneho domu.
Umelecký šéf RND sa tejto myšlienke nebráni. "Radošinské naivné divadlo v Radošine vždy bolo a je doma. Ak bude záujem zo strany obce o naše častejšie či pravidelné účinkovanie, iste nájdeme spoločnú reč. Rovnako dúfame, že sa v rámci regiónu podarí nájsť prostriedky na opravu a rekonštrukciu miestneho kultúrneho domu, ktorý by už konečne mal zodpovedať menu obce a divadla," povedal Štepka.